stanford-oval/wikipedia huggingface dataset:
Chichaoua

| Chichaoua شيشاوة |
| --- | --- |
 Näkymä Chichaouasta. Kuva on otettu route régionale 207 -tien varresta kohti pohjoista.
 Chichaoua
 Koordinaatit: 31°32′38″N, 8°45′58″W 
Valtio:  Marokko
Hallintoalue:  Marrakech-Tensift-El Haouz
Provinssi:  Chichaoua
Korkeus:  323 m
Väkiluku (2004):  15 657
Aikavyöhyke:  UTC+0
 – Kesäaika:  UTC+1
Infobox OKVirheellinen NIMI-arvo: 
Chichaoua (arab. شيشاوة‎) on kunta Chichaouan provinssissa Marrakech-Tensift-El Haouzin hallintoalueella Marokossa. Asukkaita Chichaouassa oli vuoden 2004 väestönlaskennassa 15 657, joista seitsemän oli ulkomaalaista. Kotitalouksia oli 3 115. Vuonna 1994 asukkaita oli 9 738 ja kotitalouksia 1 743.
Maantiede

Chichaoua on Marrakech-Tensift-El Haouzin hallintoalueella sijaitsevan Chichaouan provinssin hallinnollinen keskus. Idässä kunta rajautuu Lamzoudian maalaiskuntaan, etelässä Sidi Bouzid Arragraguin maalaiskuntaan sekä lännessä ja pohjoisessa Ahdilin maalaiskuntaan. Chichaoua on merkittävä teiden risteyskohta; itä–länsisuuntainen tie Marrakeshista Essaouiraan kulkee Chichaouan kautta. Samoin tie Agadiriin lähtee Chichaouasta etelään. Chichaouasta Marrakeshiin on matkaa 73 kilometriä ja Essaouiraan 110 km.
Historia

Oulad Bou Sbaa -heimoon kuuluvat ihmiset asuttivat Chichaouan seudun. He saapuivat Pohjois-Afrikkaan 1200-luvulla. Toisen lähteen mukaan heimon jäseniä oli seudulla jo 1000-luvulla. Chichaouan seutu oli 1500-luvulla huomattava sokerintuotantoalue, ja muutaman kilometrin päässä pohjoisen Chemaiaan johtavan tien varrella on jäänteitä sokerintuotantotehtaasta. Alueella on säilynyt myös osia akveduktista, joka kuljetti vettä tehtaalle ja sokeriruokoviljelyksille. Marokosta kuljetettiin tuohon aikaan sokeria useisiin Euroopan maihin.
Chichaoua tunnetaan matoistaan, jotka ovat väriltään voimakkaan punaisia ja niissä esiintyy vinoneliöitä. Kuva-aiheiltaan matot muistuttavat Rabatissa valmistettavia mattoja tai niissä on eläinhahmoja, kuten käärmeitä ja skorpioneja. Eläinhahmot matoissa ovat epätavallisia Marokossa. Aikaisemmin matoissa käytetty väri saatiin värimatara-kasvista, mutta nykyisin väri valmistetaan kemiallisin menetelmin.
Aiheesta muualla

Wikimedia Commonsissa on kuvia tai muita tiedostoja aiheesta .
Kuvia Chichaouasta (englanniksi)
Chichaoualainen matto Essaouiran Sidi Mohammed ben Abdallahin museossa.
Johnny Cash

| Johnny Cash |
| --- | --- |
 Johnny Cash vuonna 1977.
Henkilötiedot
Syntynyt: 26. helmikuuta 1932 Kingsland, Arkansas
Kuollut: 12. syyskuuta 2003 (71 vuotta) Nashville, Tennessee
Muusikko
Aktiivisena:  1955–2003
Tyylilajit:  country, rock and roll, folk, blues, gospel
Soittimet:  laulu, kitara
Yhtyeet:  The Tennessee Three, The Highwaymen
Levy-yhtiöt:  Sun Records, Columbia Records, Mercury Records, American Recordings, House of Cash
Aiheesta muualla
johnnycash.com
  [ Muokkaa Wikidatassa ] [ ohje ]  
John R. "Johnny" Cash (26. helmikuuta 1932 Kingsland, Arkansas – 12. syyskuuta 2003 Nashville, Tennessee) oli yhdysvaltalainen countrylaulaja ja lauluntekijä sekä näyttelijä.
Cash oli yksi countrymusiikin merkittävimmistä hahmoista. Hänet tunnettiin syvästä ja sointuvasta baritoniäänestään. Cashin tyyliä on luonnehdittu countryn, folkin ja rock and rollin yhdistelmäksi. Uransa aikana Cash julkaisi yli 100 hittisingleä. Cashin albumeita on myyty yli 90 miljoonaa kappaletta. Hänet on nimetty Country Music Hall of Fameen, Rock and Roll Hall of Fameen ja Songwriters Hall of Fameen.
Elämä ja muusikon ura > Varhainen elämä

Johnny Cash syntyi 26. helmikuuta 1932 Kingslandissa Arkansasissa Ray ja Carrie Cashin lapseksi. Hän sai kasteessa nimekseen J. R. Cash. Hänen ollessaan kolmevuotias perhe muutti Dyessin kaupunkiin Arkansasissa. Lapsena Cash kuunteli musiikkia radiosta ja kirjoitti ensimmäiset laulunsa 12 vuoden ikäisenä. Lukioaikoinaan hän lauloi osavaltion KLCN-radiokanavalla. Vuonna 1944 Johnnyn isoveli Jack kuoli 15-vuotiaana sahaonnettomuudessa
Cash valmistui lukiosta vuonna 1950 ja muutti Detroitiin töihin autotehtaaseen. Korean sodan sytyttyä hän värväytyi Yhdysvaltain ilmavoimiin ja palveli Saksassa. Hänen etunimensä "J. R." ei kelvannut värvääjälle, joten hän vaihtoi etunimikseen "John R.". Palvelusaikanaan Cash opetteli soittamaan kitaraa ja alkoi tehdä lauluja tosimielessä. Palveluksensa jälkeen vuonna 1954 Cash meni naimisiin teksasilaisen Vivian Liberton kanssa ja muutti Memphisiin, missä hän opiskeli radiokuuluttajaksi. Hän esiintyi Tennessee Twon (myöhemmin Tennessee Threen) jäsenenä maalaismarkkinoilla ja muissa paikallisissa tilaisuuksissa. Ryhmän muut jäsenet olivat basisti Marshall Grant ja kitaristi Luther Perkins.
Elämä ja muusikon ura > Uran alkuvuodet Sun Recordsilla

Cash markkinoi itseään Sun Recordsin Sam Phillipsille aluksi gospel-laulajana, mutta Phillips vaati Cashilta jotain myyvämpää. Vihdoin Cashin kappale "Hey Porter" herätti Phillipsin mielenkiinnon. Phillips teki Cashin kanssa levytyssopimuksen vuonna 1955. Hän antoi Cashille taiteilijaetunimeksi "Johnny", mitä Cash piti aluksi liian lapsellisena.
Cash saavutti Sunilla nopeasti menestystä kappaleillaan kuten ”Cry, Cry, Cry”, ”Hey Porter”, ”Folsom Prison Blues” ja ”I Walk the Line”. Viimeksi mainittu nousi vuonna 1956 countrylistan kärkeen kuudeksi viikoksi ja menestyi myös poplistalla. Vuonna 1957 Cash oli noussut jo maan menestyneimmäksi country and western -artistiksi.
Cashin musiikki oli riisuttua, ja laulujen sanoitukset kertoivat köyhästä työväestä ja käsittelivät yhteiskunnallisia ja poliittisia asioita. Hän tuli tunnetuksi myös kapinallisesta luonteestaan. Konserttinsa Cash aloitti tavallisesti sanomalla ”Hello, I'm Johnny Cash” (suom. Terve, minä olen Johnny Cash).
Cash esiintyi Grand Ole Opryssa ensimmäisen kerran vuonna 1957. Hän erottui muista esiintyjistä pukeutumalla mustaan esiintymisasuun, mistä hän sai lempinimekseen "Mies mustissa" ("The Man in Black"). Cashista tuli ensimmäinen LP:n julkaissut artisti Sun Recordsilla marraskuussa 1957, kun hänen esikoisalbuminsa Johnny Cash with His Hot and Blue Guitar julkaistiin. Seuraavana vuonna Cash saavutti suurimman hittinsä kappaleella "Ballade of a Teenage Queen", joka oli countrylistan ykkösenä 10 viikon ajan. Cash halusi äänittää myös gospel-albumin, mutta levy-yhtiö ei siihen suostunut. Sopimukseensa tyytymätön Cash siirtyikin vuonna 1958 Columbia Recordsille. Sun jatkoi Cashin julkaisemattomien äänitysten julkaisemista 1960-luvulle asti. Cash sai hittisinglejä 1950-luvun lopussa myös Columbialla, kuten listaykkösen "Don't Take Your Guns to Town" (1959). Hän sai myös julkaistuksi ensimmäisen gospel-albuminsa Hymns by Johnny Cash.
Elämä ja muusikon ura > 1960-luku

Monet Cashin ensimmäisistä albumeista 1960-luvulla olivat konseptialbumeja, kuten Bitter Tears: Ballads of the American Indian (1964). Tuottaja Don Law'n vaikutuksesta Cash alkoi ottaa musiikkiinsa folkvaikutteita 1960-luvun puolivälissä. Hän esiintyi Newport Folk Festivalilla 1964 ja tutustui folklaulaja Bob Dylaniin.
Cash oli alkanut käyttää amfetamiinia vuonna 1959 selviytyäkseen yli 300 konserttia vuodessa käsittävästä kiertueohjelmastaan. Cashin huumeongelma oli vuonna 1961 jo niin vakava, että hänen levytystensä taso oli alkanut kärsiä, eikä hän enää saanut listamenestystä entiseen tapaan. Hän muutti New Yorkiin vuonna 1963 ja joutui ajoittain tekemisiin poliisinkin kanssa.
Cash palasi singlelistan kärkeen vuonna 1963 kappaleella "Ring of Fire" ja seuraavana vuonna kappaleella "Understand Your Man". Niiden jälkeen hänen ongelmansa pahenivat jälleen. Hänet pidätettiin huumeiden salakuljetuksesta vuonna 1965, Grand Ole Opry torjui hänet, ja hänen vaimonsa otti avioeron.
Cash muutti Nashvilleen vuonna 1966. Siellä hän parani riippuvuuksistaan muusikkotoverinsa June Carterin avulla ja kääntyi fundamentalistikristityksi. Hän alkoi myös jälleen saavuttaa listamenestystä. Cash ja Carter menivät naimisiin keväällä 1968.
Cashista tuli suosittu myös countrymusiikin ulkopuolella. Tässä tärkeässä osassa oli vankilakonsertissa äänitetty livealbumi Johnny Cash at Folsom Prison (1968). Tämän ja seuraavan vankilakonserttilevynsä myötä Cashista tuli vankilauudistuksen ja yhteiskunnallisen oikeudenmukaisuuden puhemies Yhdysvalloissa. Cashin single "A Boy Named Sue" nousi poplistan sijalle kolme, mikä on hänen paras sijoituksensa poplistalla. Vuonna 1969 Cash vieraili Bob Dylanin albumilla Nashville Skyline.
Elämä ja muusikon ura > 1970-luku

Cash alkoi juontaa omaa televisio-ohjelmaansa The Johnny Cash Show vuonna 1969. Ohjelmaa tehtiin vuoteen 1971 saakka, ja siinä esiintyi Cashin lisäksi monia ajan tähtiartisteja, kuten Ray Charles ja Bob Dylan. Ohjelman myötä Cashin suosio oli korkealla, ja hänen singlensä nousivat countrylistan kärkeen. Hän esiintyi Richard Nixonille Valkoisessa talossa, näytteli Kirk Douglasin rinnalla elokuvassa The Gunfight sekä oli dokumenttielokuvan aiheena. Cash ja Carter kävivät myös kampanjaa intiaanien ja vankien oikeuksien puolesta sekä tekivät yhteistyötä saarnaaja Billy Grahamin kanssa. Cash suoritti teologian tutkinnon kahden vuoden opiskelun jälkeen, ja hänet vihittiin papiksi 1970-luvun lopulla.
Cashin kiertueryhmään 1960-luvun lopulta 1980-luvulle kuuluivat muun muassa Mother Maybelle Carter, The Carter Sisters ja Statler Brothers. Vuosikymmenen edetessä Cash julkaisi uusia albumeja aiempaa harvemmin, ja hänen suosionsa alkoi hiipua.
Elämä ja muusikon ura > 1980-luku

Cashin suosio oli alamaissa 1980-luvulla. Carl Perkinsin ja Jerry Lee Lewisin kanssa tehty albumi The Survivors (1982) menestyi kohtalaisesti, kuten myös Waylon Jenningsin, Willie Nelsonin ja Kris Kristoffersonin kanssa tehty Highwayman (1985). Highwaymen-nelikko myös konsertoi yhdessä ja julkaisi vielä kaksi albumia: Highwayman 2 (1990) ja The Road Goes On Forever (1995).
Cash esiintyi ensimmäistä kertaa Suomessa 28. lokakuuta 1983 Lahden suurhallissa.
Cash jätti Columbia Recordsin vuonna 1986 ja siirtyi Mercury Nashvillelle. Hänen ja levy-yhtiön käsitykset Cashin tyylin suunnasta kuitenkin erosivat toisistaan, ja koska radiokin kaipasi uudenaikaisempaa countrya, Cashin musiikki ei vuosikymmenen lopulla enää noussut listoille. Konserttiesiintyjänä hänen suosionsa kuitenkin säilyi korkeana.
Elämä ja muusikon ura > 1990-luku ja American Recordings

Cash siirtyi vuonna 1993 American Recordingsille. Vuonna 1994 tuottaja Rick Rubinin kanssa aloitettu American Recordings -albumisarja toi Cashille uusia kuuntelijoita, myynti- ja arvostelumenestystä sekä useita Grammy-palkintoja. American Recordings -levyillä Cash tulkitsi omien kappaleidensa ohella eri musiikkityylejä edustavia lauluja akustisen kitaran säestyksellä. Myös albumi Unchained (1996) sisälsi monipuolista materiaalia, ja se palkittiin parhaan countryalbumin Grammylla.
Elämä ja muusikon ura > Kuolema

Cash oli kärsinyt terveysongelmista koko 1990-luvun ajan. Hän lopetti konsertoinnin vuosikymmenen lopulla mutta jatkoi edelleen levyttämistä Rubinin tuottamana. Hänen vaimonsa June kuoli toukokuussa 2003. Johnny Cash kuoli neljä kuukautta myöhemmin diabeteksen komplikaatioihin.
Kuoleman jälkeen

Cashilta julkaistiin postuumisti vielä kaksi American Recordings -albumia sekä paljon muuta aiemmin julkaisematonta materiaalia. Hänen elämästään tehty elokuva Walk the Line julkaistiin 2005.
Avioliitot ja perhe

Cash oli kahdesti naimisissa. Vivian Liberton kanssa hän sai neljä tytärtä: Rosanne, Kathy, Cindy ja Tara. Erottuaan Libertosta ja mentyään naimisiin countrymuusikko June Carter Cashin kanssa vuonna 1968 hän sai vaimonsa edellisestä liitosta kaksi ottotytärtä, Carlenen ja Rosien. Johnny ja June saivat myös yhteisen pojan, John Carter Cashin. Rosanne Cash ja John Carter Cash, samoin kuin Carlene Carter, ovat countrymuusikkoja.
Tunnustukset

Cashille myönnettiin hänen uransa aikana kaikkiaan 13 Grammy-palkintoa, mukaan lukien elämäntyö-Grammy vuonna 1999. Hän voitti myös yhdeksän Country Music Associationin palkintoa. Cash nimettiin countrymusiikin Hall of Fameen vuonna 1980 ja Rock and Roll Hall of Fameen 1992.
Vuonna 2003 albumi At Folsom Prison (1968) valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Diskografia > Sun Records

1957 – Johnny Cash with His Hot and Blue Guitar
1958 – Sings the Songs That Made Him Famous
1959 – Greatest!
1960 – Sings Hank Williams
1961 – Now Here's Johnny Cash
1962 – All Aboard the Blue Train
1974 – The Sun Story
Diskografia > Columbia Records

1959 – The Fabulous Johnny Cash
1959 – Hymns by Johnny Cash
1959 – Songs of Our Soil
1960 – Ride This Train
1960 – Now, There Was a Song!
1962 – Hymns from the Heart
1962 – The Sound of Johnny Cash
1963 – Blood, Sweat and Tears
1963 – Ring of Fire: The Best of Johnny Cash
1963 – The Christmas Spirit
1964 – I Walk the Line
1964 – Bitter Tears: Ballads of the American Indian
1965 – Orange Blossom Special
1965 – Sings the Ballads of the True West
1966 – Everybody Loves a Nut
1966 – Happiness Is You
1967 – Carryin' On with Johnny Cash and June Carter
1968 – From Sea to Shining Sea
1968 – At Folsom Prison (live)
1968 – Heart of Cash
1968 – The Holy Land
1969 – At San Quentin (live)
1970 – Hello, I'm Johnny Cash
1970 – The Johnny Cash Show (live)
1970 – I Walk the Line - Movie Soundtrack
1970 – Little Fauss and Big Halsy - Movie Soundtrack
1971 – Man in Black
1972 – A Thing Called Love
1972 – America: A 200-Year Salute in Story and Song
1972 – The Johnny Cash Family Christmas
1972 – International Superstar
1973 – På Österåker (live)
1973 – Any Old Wind That Blows
1973 – The Gospel Road
1973 – Johnny Cash and His Woman
1974 – Ragged Old Flag
1974 – Junkie and the Juicehead Minus Me
1975 – The Children's Album
1975 – Sings Precious Memories
1975 – John R. Cash
1975 – Look at Them Beans
1975 – Strawberry Cake (live)
1976 – One Piece at a Time
1977 – The Last Gunfighter Ballad
1977 – The Rambler
1978 – I Would Like to See You Again
1978 – Gone Girl
1979 – Silver
1980 – Rockabilly Blues
1980 – Classic Christmas
1981 – The Baron
1982 – The Adventures of Johnny Cash
1983 – Johnny 99
1986 – Rainbow
Diskografia > Yksityisesti julkaistut gospelalbumit

1979 – A Believer Sings the Truth
1984 – I Believe
1986 – Believe in Him (Word Records)
1992 – Return to the Promised Land (Renaissance Records)
Diskografia > Mercury Records

1987 – Johnny Cash Is Coming to Town
1987 – Classic Cash: Hall of Fame Series
1988 – Water from the Wells of Home
1989 – Boom Chicka Boom
1991 – The Mystery of Life
1994 – Wanted Man
1996 – Johnny Cash: The Hits
1998 – The Best of Johnny Cash
2000 – The Mercury Years
2002 – Johnny Cash & Friends
Diskografia > American Recordings

1994 – American Recordings
1996 – Unchained
1998 – VH1 Storytellers: Johnny Cash and Willie Nelson (live)
2000 – American III: Solitary Man
2002 – American IV: The Man Comes Around
2003 – Unearthed
2004 – My Mother's Hymn Book
2006 – American V: A Hundred Highways
2010 – American VI: Ain't No Grave
Filmografia näyttelijänä > Elokuvat

Five Minutes to Live (1961)
Kaksintaistelu (A Gunfight, 1971)
Filmografia näyttelijänä > Televisioelokuvat

Night Rider (1962)
Thaddeus Rose and Eddie (1978)
The Pride of Jesse Hallam (1981)
Murder in Coweta County (1983)
The Baron and the Kid (1984)
The Last Days of Frank and Jesse James (1986)
Stagecoach (1986)
Davy Crockett: Rainbow in the Thunder (1988)
All My Friends are Cowboys (1998)
Filmografia näyttelijänä > Televisiosarjat

Columbo (jaksossa Swan Song, 1974)
Pieni talo preerialla (1976)
Jaettu maa (1985)
Tohtori tuli kaupunkiin (1993–1997)
Renegade (1996)
Simpsonit (äänirooli 8. tuotantokauden jaksossa "Homerin trippi", 1997)
Kirjallisuutta

Hilburn, Robert: Johnny Cash.  Suomentanut Ahokas, Juha. Like, 2014 (alkuteos Johnny Cash – The Life, 2013).  ISBN 9789520107659
Aiheesta muualla

Wikimedia Commonsissa on kuvia tai muita tiedostoja aiheesta .
Virallinen kotisivu
Johnny Cash Rock and Roll Hall of Famessa
Johnny Cash Rockabilly Hall of Famessa (Arkistoitu – Internet Archive)
Johnny Cashin muistokirjoitus Helsingin Sanomissa
Johnny Cash Internet Movie Databasessa. (englanniksi)
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Israel  Suomi (KANTO)  Belgia  Yhdysvallat  Ruotsi  Latvia  Tšekki  Australia  Kreikka  Korea  Kroatia  Alankomaat  Puola 
Tieteilijät:  CiNii 
Taiteenala:  Grammy Awards  MusicBrainz 
Henkilöt:  BMLO  Deutsche Biographie  DDB  Trove  Elonet 
Muut:  Europeana  NARA  SNAC 2  IdRef 
Cashin promokuva vuodelta 1955.
Cash esiintymässä San Quentinin vankilassa vuonna 1969.
Johnny Cash vaimonsa June Carterin kanssa vuonna 1969. Heille syntyi yksi poika, John Carter Cash.
Cash esiintymässä vuonna 1987.
Cashin hautakivi
Christian Noël

| Mitalit | Mitalit | Mitalit |  |
| --- | --- | --- | --- |
|  Christian Noël |  Christian Noël |  Christian Noël |  |
Maa:   Ranska
Miesten miekkailu
|  Olympialaiset  |  Olympialaiset  |  Olympialaiset  |  |
|  Kultaa | 1968 | floretin joukkuekilpailu |  |
|  Pronssia | 1964 | floretin joukkuekilpailu |  |
|  Pronssia | 1972 | floretti |  |
|  Pronssia | 1972 | floretin joukkuekilpailu |  |
|  Pronssia | 1976 | floretin joukkuekilpailu |  |
Christian Noël (s. 13. maaliskuuta 1945) on entinen ranskalainen miekkailija ja olympiavoittaja. Hänen aseenaan oli floretti.
Noël saavutti florettimiekkailun joukkuekilpailussa mitalin neljissä peräkkäisissä kesäolympialaisissa: kultaa hän voitti Méxicossa 1968 ja sai lisäksi kolme pronssia. Henkilökohtaisessa kilpailussa hän saavutti olympiapronssia Münchenissä 1972. Lisäksi hän sijoittui neljänneksi Méxicossa 1968 ja seitsemänneksi Montréalissa 1976.
Henkilökohtaisen maailmanmestaruuden Noël voitti Göteborgissa 1973 ja Budapestissa 1975.
1421 Esperanto

| 1421 Esperanto> Löytäminen |
| --- | --- |
Löytäjä:  Yrjö Väisälä
Löytöpäivä:  18. maaliskuuta 1936
Muut nimet:  1931 HC, 1936 FQ, 1958 GD, A906 UD, A917 XD ja A920 GD
Fyysiset ominaisuudet
Halkaisija:  43,31  km
Pyörähdysaika:  21,982 h
Albedo:  0,0714
Absoluuttinen magnitudi:  10,4  ja 10,66
Kiertorata
Kiertokohde:  Aurinko
Eksentrisyys:  0,08 , 0,0844264  tai 0,08416340236319340
Inklinaatio:  9,80835 astetta, 9,80951 astetta tai 9,800850633859358 astetta
Keskianomalia:  4,30135 astetta tai 9,430406525397457 astetta
Kiertoaika:  5,44 vuotta ja 1 984,556663463519 vuorokautta
Periapsis:  2,8306185 au ja 2,830488395696174 au
Apoapsis:  3,353 au ja 3,350719918201544 au
Radan isoakselin puolikas:  3,0916342 au ja 3,090604156991325 au
Aiheesta muualla
Minor Planet Center
JPL Small-Body Database
1421 Esperanto on tähtitieteilijä Yrjö Väisälän vuonna 1936 löytämä asteroidi eli pikkuplaneetta. Se on nimetty keinotekoisen kielen (ja Väisälän harrastuksen) esperanton mukaan.
Esperanton likimääräinen läpimitta on 37 kilometriä. Kohde sijaitsee Auringosta suunnilleen 3,09 kertaa niin kaukana kuin Maa, ja sen kierros Auringon ympäri kestää noin 5 vuotta ja 5 kuukautta.
Narvan keramiikka

Narvan keramiikan astia.
Narvan keramiikka on ensimmäisiä Itä-Baltian maissa käyttöön otettuja kivikauden keramiikkaan kuuluvia tyylisuuntia. Sen pioneerikäyttäjät, mesoliittiset metsästäjä-keräilijät Kundan kulttuurista, aloittivat pitkän keraamisten astioiden valmistusperinteen, joka kesti tuhansia vuosia. Narvan keramiikkaa on löydetty Venäjältä, Virosta, Latviasta ja Liettuasta samalta alueelta, mistä tunnetaan myös Kundan kulttuurin asuinpaikkoja. Keramiikan ilmestyminen ei viittaa viljelyyn tai karvanpitoon ja tutkijoiden yleinen mielipide onkin, että Narvan kulttuuri on Kundan kulttuurin subneoliittinen vaihe.
Piirteitä

Ruukut valmistettiin teräväksi muotoillusta pohjakappaleesta, johon liitettiin ympäri kiertäen nauhoja niin, että astiasta tuli teräväpohjaisen munanpuolikkaan muotoinen. Astian seinämä oli keskimäärin 7 millimetriä paksu. Savi valmistettiin sekoittaalla siihen joskus kivimurskaa, mutta yleistä on ollut käyttää sekoitteena keramiikan murusia, kasvinkuituja ja kotilonkuoria. Vamis astia koristeltiin ennen kuivumista ja polttamista. Astian pinta naarmutettiin ruohotukolla tai kampaleimasimella. Astian yläosaan tehtiin reunan viertä seuraava koristekuvio, joka muodostui kuopista, kampaleimoista tai uurteista. Astian polttolämpötila saattoi nousta 700 °C asteeseen.
Mantereella oli käytössä toinenkin astia: vati eli lamppu. Se oli ovaalin muotoinen ja matala astia. Karstasta päätellen tutkijat ovat nimenneet sen lampuksi, koska siinä olisi poltettu hylkeenrasvaa niinä illtoina, kun nuotio olisi ollut liian lämmin sisällä. Samanlaisia lamppuja tunnetaan myös Ertebøllen kulttuurin keramiikassa Tanskassa ja Ruotsissa.
Kokeellisen arkeologian keinoin on tehty joitakin huomioita Narvan keramiikan valmistuksesta. Sekoitteena olleet murskatut kotilot on ilmeisesti poltettu ennen murskaamista. Ne murskaantuvat tällöin sormilla, mutta sirpaleet eivät vahingoita sormia. Kuorien kalkki ei saa lämmetä liikaa, ettei se kalsinoidu ja muodosta veden kanssa kalsiumhydroksidia, joka laajentuessaan halkaisee saven pinnan. Polttolämpötilan tulee siksi olla alle 750 °C, mutta astian vedenpitävyyden kannalta parempi on polttaa se korkeintaan 700 °C:n lämpötilassa. Kokeissa huomattiin myös, että kasvikuitujen poltossa jättämä tyhjä tila tulee vedenpitävyyden kasvattamiseksi tukkia sivelemällä astian sisäpinta rasvalla. Muuten ruokaa ei voi keittää vedessä.
Leviäminen > Tapa

Useimmat tutkijat ovat samaa mieltä, että Narvan kampakeramiikan valmistustaidon leviämiseen ei liity uuden väestön saapumista Kundan kulttuurin alueelle, vaan sitä on kuvattu taidon diffuusioksi eli taidon leviämiseksi. Arkeologiset löydöt viittaavat siihen, koska mikään muu asia ei löytökontekstissa muuta, vaikka keramiikka siihen ilmaantuukin. Taito on opittu naapuriryhmiltä ja sen astioiden käytön hyödyt ovat olleet niin suuret, että niitä on ollut kannattavaa valmistaa suuresta vaivasta huolimatta. Tähän viittaa maailman eri puolilla tehty havainto, että keramiikkaa on otettu käyttöön lähes samanaikaisesti, tai muutaman sadan vuoden viiveellä siitä, kun se ilmaantui seudulle.
Leviämismekanismi on useampien tutkijoiden mukaan eksogamia, jossa naisen käsityötaito ja keramiikan käyttöideat siirtyvät hänen mukanaan, kun hän "avioituu" toiseen metsästäjä-keräilijä ryhmittymään. Tämä malli sopii hyvin keramiikan leviämisvauhtiin, mikäli asuinpaikat ovat sijainneet 30−100 kilometrin välein. Myös astioiden muotoilu ja koristelu säilyy levitessään samanlaisena, kun naiset siirtyvät uuteen ryhmään nuorina ja opettavat taitonsa siellä muille.